เห็ดวิเศษราคาแพง ที่มีชื่อว่า  Yarchagumba ในภูฐาน
ผู้สื่อข่าววีโอเอ Steve Herman ที่มีโอกาสเดินทางไปประเทศภูฐาน เพื่อสืบเสาะหาเรื่องราวเกี่ยวกับเห็ดชื่อ Yarchagumba หรือที่เรียกกันว่ายา
เจ้าเห็ดชื่อเรียกยาก Yarchagumba นี้มีชื่อทางวิทยาศาสตร์ที่เรียกยากไม่แพ้กันว่า Cornyceps Sinensis ชาวภูฐานบอกว่าเห็ดชนิดนี้เป็นยาพื้นบ้านที่ใช้กันมานานแล้ว ชาวจีนซื้อไปรักษาโรคต่างๆตั้งแต่โรคโลหิตจางไปจนถึงกามตายด้าน และต่อมาเห็ดวิเศษที่งอกจากหัวหนอนผีเสื้อที่ตายแล้วนี้ก็ข้ามฟากไปโด่งดังที่ยุโรปและอเมริกา เดือนนี้ที่ภูฐานมีงานประมูลเห็ดประจำปี ผู้คนหลั่งไหลมาจากทั่วทุกสารทิศเพื่อมาซื้อและขายเห็ดวิเศษ ราคาเห็ด Viagra พุ่งขึ้นไปเป็นสถิติใหม่ที่กิโลกรัมละเกือบ 9 พันดอลล่าร์หรือเกือบ 3 แสนบาท เพิ่มขึ้นจากปีที่แล้วถึง 250% ซึ่งหากใครก็ตามที่เคยตามหาซื้อเห็ดชนิดนี้เมื่อสัก 10-20 ปีที่แล้วคงจะตกตะลึง เพราะเวลานั้นเจ้าเห็ดวิเศษนี้มีราคาเพียงกิโลกรัมละ 5 บาทเท่านั้น คุณ Karma Yangzom หนึ่งในแม่ค้าคนกลางผู้ส่งออกเห็ดดังกล่าวอธิบายว่าสิ่งที่ทำให้ราคาเห็ดพุ่งสูงขึ้นก็คือความเชื่อนั่นเอง คุณ Yangzom บอกว่าปีนี้มีเห็ดออกขายในตลาดโลกน้อย เพราะการเพาะปลูกเห็ดชนิดนี้ในประเทศจีนและธิเบตได้ผลไม่ค่อยดีนัก ส่วนในเนปาลที่เคยมีการปลูกกันมากก็ถูกกลุ่มกบฏลัทธิเหมาเก็บไปหมด คงเหลือแต่ที่ภูฐานที่พอจะมีขายในตลาดอยู่ การเก็บเห็ดวิเศษชนิดนี้ว่ากันว่าเป็นศิลปะมากกว่าวิทยาศาสตร์ เกษตรกรชาวภูฐาน เนปาลและธิเบต ต่างละทิ้งไร่นาปศุสัตว์ เดินทางสู่ที่สูงระดับ 4 พันเมตรเหนือน้ำทะเลเพื่อเสาะหาเห็ดชนิดนี้ และเนื่องจากปีนี้เห็ดมีราคาสูงมาก คุณ Karma Yangzom ผู้รับซื้อและส่งออกเห็ดจึงบอกว่าไม่ค่อยพอใจกับงานประมูลครั้งนี้เท่าไรนัก คุณ Yangzom บอกว่าปกติราคาเห็ดจะขึ้นอยู่กับคุณภาพ แต่เนื่องจากปีนี้ความต้องการและการแข่งขันสูงมาก เห็ดที่คุณภาพต่ำในงานประมูลก็ยังสามารถขายได้ในราคาสูง เธอบอกว่าทุกคนต้องการเพียงแค่มีเห็ดวิเศษอยู่ในครอบครองเท่านั้น จนท.รัฐบาลภูฐานบอกว่าทุกปีจะมีเห็ดวิเศษส่งออกประมาณ 700 กิโลกรัม หรือประมาณ 1 ใน 3 ของปริมาณที่จัดเก็บได้ทั้งประเทศ แต่ก็ยังไม่เพียงพอต่อความต้องการในตลาดโลก ชาวบ้านในภูฐานยังคงตามหาเห็ดอย่างไม่ลดละ บางคนที่โชคดีสามารถหาเห็ดวิเศษได้แม้จะเพียงไม่กี่กรัม แต่ก็เพียงพอที่จะขายได้เงินนำมาซื้ออาหารและปัจจัยสำคัญต่างๆสำหรับครอบครัวได้นานเป็นเดือนเลย และสำหรับท่านผู้ฟังท่านใดที่คิดว่าเห็ดเทวดาพันปีจะมีแค่ในนิยายจีนนั้น คงต้องเปลี่ยนความคิดซะแล้ว